CELEX: 32015L0653
Language: sk
Date: 2015-04-24 00:00:00
Title: Smernica Komisie (EÚ) 2015/653 z 24. apríla 2015, ktorou sa mení smernica Európskeho parlamentu a Rady 2006/126/ES o vodičských preukazoch (Text s významom pre EHP)

25.4.2015   
               
               
                  SK
               
               
                  Úradný vestník Európskej únie
               
               
                  L 107/68
               
            SMERNICA KOMISIE (EÚ) 2015/653
      z 24. apríla 2015,
      ktorou sa mení smernica Európskeho parlamentu a Rady 2006/126/ES o vodičských preukazoch
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na smernicu Európskeho parlamentu a Rady 2006/126/ES z 20. decembra 2006 o vodičských preukazoch (1), a najmä na jej článok 8,
      keďže:
      
                  (1)
               
               
                  Kódy a podkódy stanovené v prílohe I k smernici 2006/126/ES by sa mali vzhľadom na vedecký a technický pokrok aktualizovať, a to najmä v oblasti úprav vozidla a technickej podpory vodičov so zdravotným postihnutím.
               
            
                  (2)
               
               
                  Vzhľadom na nedávny technologický vývoj by sa kódy a podkódy mali zameriavať na jednotlivé funkcie. Z dôvodov administratívneho zjednodušenia by sa niektoré kódy mali vypustiť, zlúčiť s inými alebo skrátiť.
               
            
                  (3)
               
               
                  S cieľom znížiť zaťaženie vodičov so zdravotným postihnutím by sa im v náležitých prípadoch malo umožniť viesť vozidlo bez technickej úpravy. Keďže moderné technológie vozidiel umožňujú vodičom ovládať určité bežné vozidlá s vynaložením menšej sily, napr. pri riadení alebo brzdení, a s cieľom umožniť vodičom viac flexibility a súčasne zaručiť bezpečné ovládanie vozidla by sa mali zaviesť kódy umožňujúce viesť vozidlo, ktoré by zodpovedalo najvyššej sile, akú je vodič schopný vyvinúť.
               
            
                  (4)
               
               
                  Určité kódy, ktoré sa v súčasnosti vzťahujú len na zdravotný stav, by tým, že znižujú výskyt vysoko rizikových situácií, mohli byť relevantné aj z iných hľadísk bezpečnosti cestnej premávky, napr. v prípade začínajúcich alebo starších vodičov. Preto by sa aj pre tieto kódy týkajúce sa obmedzení pri používaní mal vytvoriť príslušný oddiel.
               
            
                  (5)
               
               
                  S cieľom zvýšiť bezpečnosť cestnej premávky niektoré členské štáty zaviedli alebo pripravujú programy zabraňujúce vodičom viesť vozidlá, ktoré by neboli vybavené alkoholovým imobilizérom. S cieľom zjednodušiť zavádzanie a akceptáciu alkoholových imobilizérov a so zreteľom na odporúčania Štúdie o prevencii vedenia motorových vozidiel pod vplyvom alkoholu s využitím alkoholových imobilizérov (2) by sa mal na tento účel zaviesť harmonizovaný kód.
               
            
                  (6)
               
               
                  V súlade so spoločným politickým vyhlásením členských štátov a Komisie z 28. septembra 2011 týkajúcim sa vysvetľujúcich dokumentov (3) sa členské štáty zaviazali, že v odôvodnených prípadoch pripoja k oznámeniu o transpozičných opatreniach jeden alebo viacero dokumentov vysvetľujúcich vzťah medzi zložkami smernice a zodpovedajúcimi časťami vnútroštátnych transpozičných nástrojov.
               
            
                  (7)
               
               
                  Smernica 2006/126/ES by sa preto mala zodpovedajúcim spôsobom zmeniť.
               
            
                  (8)
               
               
                  Opatrenia stanovené v tejto smernici sú v súlade so stanoviskom Výboru pre vodičské preukazy,
               
            PRIJALA TÚTO SMERNICU:
      Článok 1
      Príloha I k smernici 2006/126/ES sa mení v súlade s prílohou k tejto smernici.
      Článok 2
      1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. januára 2017. Členské štáty bezodkladne oznámia Komisii znenie týchto ustanovení.
      Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
      2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
      Článok 3
      Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
      Článok 4
      Táto smernica je určená členským štátom.
      
         V Bruseli 24. apríla 2015
         
            
               Za Komisiu
            
            
               predseda
            
            Jean-Claude JUNCKER
         
      
      
         (1)  Ú. v. EÚ L 403, 30.12.2006, s. 18.
      
         (2)  Study on the prevention of drink-driving by the use of alcohol interlock devices (Štúdia o prevencii vedenia motorových vozidiel pod vplyvom alkoholu s využitím alkoholových imobilizérov), pozri: http://ec.europa.eu/transport/road_safety/pdf/behavior/study_alcohol_interlock.pdf.
      
         (3)  Ú. v. EÚ C 369, 17.12.2011, s. 14.
      
         PRÍLOHA
         V prílohe I bode 3 k smernici 2006/126/ES, pokiaľ ide o stranu 2 vodičského preukazu, sa v písmene a) bod 12 nahrádza takto:
         
            
                        „12.
                     
                     
                        doplňujúce informácie/obmedzenie (obmedzenia) vo forme kódu uvedené oproti príslušnej skupine.
                     
                  Kódy sú tieto:
            —   kódy 01 až 99: harmonizované kódy Európskej únie
            VODIČ (zdravotné dôvody)
            
               01. Korekcia a/alebo ochrana zraku
            
               01.01. Okuliare
            
               01.02. Kontaktná šošovka (šošovky)
            
               01.05. Ochrana očí
            
               01.06. Okuliare alebo kontaktné šošovky
            
               01.07. Špecifická optická pomôcka
            
               02. Sluchová pomôcka/komunikačná pomôcka
            
               03. Protéza/ortéza končatín
            
               03.01. Protéza/ortéza hornej končatiny
            
               03.02. Protéza/ortéza dolnej končatiny
            ÚPRAVY VOZIDLA
            
               10. Modifikované radenie
            
               10.02. Automatická voľba prevodového pomeru
            
               10.04. Upravený ovládač prevodu
            
               15. Modifikovaná spojka
            
               15.01. Upravený spojkový pedál
            
               15.02. Ručne ovládaná spojka
            
               15.03. Automatická spojka
            
               15.04. Opatrenie proti zablokovaniu alebo aktivácii spojkového pedálu
            
               20. Modifikované brzdové systémy
            
               20.01. Upravený brzdový pedál
            
               20.03. Brzdový pedál vhodný na používanie ľavou nohou
            
               20.04. Posuvný brzdový pedál
            
               20.05. Sklápací brzdový pedál
            
               20.06. Ručne ovládaná brzda
            
               20.07. Ovládanie brzdy maximálnou silou … N (*) [napríklad: ‚20.07(300N)‘]
            
               20.09. Upravená parkovacia brzda
            
               20.12. Opatrenie proti zablokovaniu alebo aktivácii brzdového pedálu
            
               20.13. Brzda ovládaná kolenom
            
               20.14. Ovládanie brzdového systému s podporou vonkajšej sily
            
               25. Modifikované akcelerátorové systémy
            
               25.01. Upravený pedál akcelerátora
            
               25.03. Sklápací pedál akcelerátora
            
               25.04. Ručne ovládaný akcelerátor
            
               25.05. Akcelerátor ovládaný kolenom
            
               25.06. Ovládanie akcelerátora s podporou vonkajšej sily
            
               25.08. Pedál akcelerátora vľavo
            
               25.09. Opatrenie proti zablokovaniu alebo aktivácii pedálu akcelerátora
            
               31. Úpravy a zabezpečenie pedálov
            
               31.01. Ďalší súbor paralelných pedálov
            
               31.02. Pedále na rovnakej alebo takmer rovnakej úrovni
            
               31.03. Opatrenie proti zablokovaniu alebo aktivácii pedála akcelerátora a brzdových pedálov, ak nie sú ovládané nohou
            
               31.04. Zvýšená podlaha
            
               32. Kombinované systémy prevádzkovej brzdy a akcelerátora
            
               32.01. Akcelerátor a prevádzková brzda ako kombinovaný systém ovládaný jednou rukou
            
               32.02. Akcelerátor a prevádzková brzda ako kombinovaný systém ovládaný vonkajšou silou
            
               33. Kombinované systémy prevádzkovej brzdy, akcelerátora a riadenia
            
               33.01. Akcelerátor, prevádzková brzda a riadenie ako kombinovaný systém ovládaný vonkajšou silou jednou rukou
            
               33.02. Akcelerátor, prevádzková brzda a riadenie ako kombinovaný systém ovládaný vonkajšou silou oboma rukami
            
               35. Modifikované usporiadanie ovládačov (spínače svetiel, stierače/ostrekovače predného okna, klaksón, smerové svetlá atď.)
            
               35.02. Ovládacie zariadenia ovládateľné bez toho, aby vodič pustil riadenie
            
               35.03. Ovládacie zariadenia ovládateľné ľavou rukou bez toho, aby vodič pustil riadenie
            
               35.04. Ovládacie zariadenia ovládateľné pravou rukou bez toho, aby vodič pustil riadenie
            
               35.05. Ovládacie zariadenia ovládateľné bez toho, aby vodič pustil riadenie, mechanizmy akcelerátora a bŕzd
            
               40. Modifikovaný mechanizmus riadenia
            
               40.01. Riadenie s maximálnou ovládacou silou … N (*) [napríklad ‚40.01 (140N)‘]
            
               40.05. Upravený volant (rozšírená/hrubšia časť volantu, zmenšený priemer atď.)
            
               40.06. Upravené umiestnenie volantu
            
               40.09. Nožné riadenie
            
               40.11. Pomocné zariadenie na volante
            
               40.14. Alternatívny upravený systém riadenia ovládaný jednou rukou/ramenom
            
               40.15. Alternatívny upravený systém riadenia ovládaný dvoma rukami/ramenami
            
               42. Modifikované zariadenia na výhľad dozadu a do strán
            
               42.01. Upravené zariadenie na výhľad dozadu
            
               42.03. Doplnkové vnútorné zariadenie umožňujúce bočný výhľad
            
               42.05. Zariadenie umožňujúce výhľad v mŕtvom uhle
            
               43. Miesto na sedenie vodiča
            
               43.01. Sedadlo vodiča v normálnej výške výhľadu a normálnej vzdialenosti od volantu a pedálov
            
               43.02. Sedadlo vodiča prispôsobené tvaru tela
            
               43.03. Sedadlo vodiča s bočnou podperou na zlepšenie stability
            
               43.04. Sedadlo vodiča s lakťovou opierkou
            
               43.06. Úprava bezpečnostného pásu
            
               43.07. Typ bezpečnostného pásu s opierkou na zlepšenie stability
            
               44. Modifikácie motocyklov (použitie podkódov je povinné)
            
               44.01. Samostatne ovládaná brzda
            
               44.02. Upravená brzda predného kolesa
            
               44.03. Upravená brzda zadného kolesa
            
               44.04. Upravený akcelerátor
            
               44.08. Výška sedadla umožňujúca vodičovi v sediacej polohe, aby mal súčasne obe nohy na zemi a udržiaval rovnováhu motocykla pri zastavení a státí
            
               44.09. Maximálna ovládacia sila brzdy predného kolesa … N (*) [napríklad ‚44.09 (140N)‘]
            
               44.10. Maximálna ovládacia sila brzdy zadného kolesa … N (*) [napríklad ‚44.10 (240 N)‘]
            
               44.11. Upravená opierka nôh
            
               44.12. Upravená rukoväť
            
               45. Len motocykel s postranným vozíkom
            
               46. Len trojkolky
            
               47. Len pre vozidlá s viac ako dvoma kolesami, ktoré od vodiča nevyžadujú udržiavať rovnováhu pri štartovaní, zastavení a státí
            
               50. Len pre špecifické vozidlo/číslo karosérie (identifikačné číslo vozidla, VIN)
            Písmená na použitie v kombinácii s kódmi 01 až 44 na účely bližšieho určenia:
            
               a ľavé
            
               b pravé
            
               c ruka
            
               d noha
            
               e stredné
            
               f rameno
            
               g palec
            KÓDY PRE POUŽÍVANIE S OBMEDZENIAMI
            
               61. Len pre jazdy cez deň (napríklad: jedna hodina po východe slnka a jedna hodina pred západom slnka)
            
               62. Len pre jazdy v okruhu … km od miesta bydliska držiteľa preukazu alebo len v rámci mesta/regiónu
            
               63. Vedenie vozidla bez spolucestujúcich
            
               64. Len pre jazdu rýchlosťou maximálne … km/h
            
               65. Vedenie vozidla povolené len vtedy, keď je spolucestujúci držiteľom vodičského preukazu minimálne rovnocennej kategórie
            
               66. Bez prípojného vozidla
            
               67. Jazda po diaľnici nepovolená
            
               68. Požitie alkoholu nepovolené
            
               69. Len pre vedenie vozidiel vybavených alkoholovým imobilizérom v súlade s EN 50436. Označenie dátumu skončenia platnosti je nepovinné [napr. ‚69‘ alebo ‚69 (01.01.2016‘]
            ADMINISTRATÍVNE ZÁLEŽITOSTI
            
               70. Výmena vodičského preukazu č. … vydaného … (rozlišovacia značka EÚ/OSN v prípade tretej krajiny, napríklad ‚70.0123456789.NL‘)
            
               71. Duplikát vodičského preukazu č. … (rozlišovacia značka EÚ/OSN v prípade tretej krajiny, napríklad ‚71.987654321.HR‘)
            
               73. Len pre vozidlá skupiny B typu motorové štvorkolky (B1).
            
               78. Len pre vozidlá s automatickou prevodovkou
            
               79. […] Len pre vozidlá, ktoré spĺňajú špecifikácie uvedené v zátvorkách, v súvislosti s uplatňovaním článku 13 tejto smernice.
            
               79.01. Len pre dvojkolesové vozidlá s postranným vozíkom alebo bez neho
            
               79.02. Len pre trojkolky alebo ľahké štvorkolky skupiny AM
            
               79.03. Len pre trojkolky
            
               79.04. Len pre trojkolky s prípojným vozidlom s maximálnou prípustnou hmotnosťou nepresahujúcou 750 kg
            
               79.05. Motocykel skupiny A1 s pomerom výkonu k hmotnosti nad 0,1 kW/kg
            
               79.06. Vozidlo skupiny BE, kde maximálna prípustná hmotnosť prípojného vozidla presahuje 3 500 kg
            
               80. Len pre držiteľov vodičského preukazu na motorovú trojkolku skupiny A, ktorí nedosiahli vek 24 rokov.
            
               81. Len pre držiteľov vodičského preukazu na dvojkolesový motocykel skupiny A, ktorí nedosiahli vek 21 rokov
            
               95. Vodič, ktorý je držiteľom OOS a spĺňa požiadavku odbornej spôsobilosti uvedenú v smernici 2003/59/ES do … [napr.: ‚95 (01.01.12)‘]
            
               96. Vozidlá skupiny B s prípojným vozidlom s maximálnou prípustnou hmotnosťou presahujúcou 750 kg, kde maximálna prípustná hmotnosť takejto súpravy presahuje 3 500 kg, ale nepresahuje 4 250 kg
            
               97. Nie je oprávnený viesť vozidlo skupiny C1, ktoré patrí do rozsahu pôsobnosti nariadenia (EHS) č. 3821/85 (**)
            
            —   kódy 100 a vyššie: národné kódy platné len pre jazdu na území členského štátu vydania vodičského preukazu.
            Ak kód platí pre všetky skupiny, pre ktoré bol preukaz vydaný, môže byť vytlačený pod nadpismi 9, 10 a 11.